Aktualizované 23:05

Republiková rada Mostu-Híd poverila vedenie strany rokovať s koaličnými partnermi Smerom-SD a SNS o predčasných voľbách. Ak budú neúspešné, strana vystúpi z koalície. Po zasadnutí republikovej rady strany to povedal predseda Mostu-Híd Béla Bugár.

Nespresnil ale, ako dlho chcú čakať na dohodu v rámci vládnej trojkoalície. Poznamenal však, že predseda vlády a Smeru-SD Robert Fico o možnosti predčasných volieb odmietol hovoriť.

„Budeme zatiaľ čakať na rokovanie s ďalším koaličným partnerom, s SNS. My si myslíme, že túto situáciu vyriešia len predčasné voľby,“ tvrdí líder Mostu-Híd.

VIDEO: Béla Bugár o odchode Mostu-Híd z koalície

Voľby čo najskôr

Bugár zároveň potvrdil, že od soboty intenzívne rokovali vo vnútri strany aj s koaličnými partnermi.

„Ak sa koalícia dohodne na predčasných voľbách, ministri Mostu-Híd zostanú vo vláde, vrátane Lucie Žitňanskej,“ skonštatoval Bugár.

Podľa neho by mali byť predčasné voľby skôr ako na jeseň, kedy budú aj komunálne voľby. Do leta sa to však vraj ale zrejme nestihne, myslí si predseda Mostu-Híd.

„Tam ešte nie sme,“ reagoval Bugár na otázku, ako sa postavia k opozičnému návrhu na vyslovenie nedôvery vláde.

Reakcie opozičných strán

Predseda SaS Richard Sulík v reakcii na rozhodnutie Mostu-Híd povedal, že to pokladá za faktický rozpad vlády.

„Požiadavku na predčasné voľby považujem za oprávnenú,“ skonštatoval šéf liberálov.

„Je veľmi smutné, že až plné námestia odhodlaných ľudí dokázali priblížiť koniec vládnutia najskorumpovanejšej vlády v histórii Slovenska,“ povedal predseda OĽaNO Igor Matovič. Blížiaci sa pád vlády považujú v OĽANO za zadosťučinenie pre všetkých slušných ľudí na Slovensku.

Veronika Remišová (OĽANO) pre TA3 povedala, že táto vládna koalícia sa potáca od krízy ku kríze a za tri dni nedospela k riešeniu. Preto sa podľa nej rozpadá.

„Dúfame, že Most a SNS podporia ústavný návrh na skrátenie funkčného obdobia,“ dodala.